Si aliquid de rebus suis fideles sanctæ Dei ecclesiæ locis sanctis dare voluerint, hoc sibi procul dubio in æterna beatitudine Dominum retribuere confidunt. Idcirco ego Eccardus, dono Dei comes, et conjunx mea Richeldis paventes diem extremæ vocationis, ne, gravati nimia mole peccaminum, sine fructu boni operis steriles inveniamur, donamus pro animæ nostræ remedio atque in elemosina Childebranni genitoris mei et genitricis meæ Donnane necnon germani fratris mei Theoderici et uxorum mearum Albecundis atque Rikeldis, donatumque esse in perpetuum volumus res nostras ad monasterium sanctæ Mariæ et sancti Petri atque sancti Benedicti Floriacensis loci, ubi ipse sanctus Benedictus debito quiescit honore vel ubi præesse cognoscitur vir venerabilis abbas Teotbertus una cum turba plurima monachorum ibidem Domino famulantium; quæ sitæ sunt in pago Augustidunense itemque in pago Matisconense seu in Cabillonense, id est villa quæ dicitur Patriciacus cum ecclesia in honore sancti Petri sacrata, cum servis et mancipiis utriusque sexus, cum omni integritate quicquid ad jam dictam villam aspicit, vel aspicere videtur cum terris indominicatis et vineis, terris, pratis et omnibus adjacentiis cultis et incultis, exitibus et ingressibus [vel quicquid] ibidem videtur nostra esse possessio vel dominatio, tam ea quæ nos indominicata habemus quam etiam ea quæ vassalli nostri subter inserti de nostro alodo in beneficio habere videntur; quicquid videlicet [Guiniterius] de nostro in beneficio habet præter Samiriaco; quicquid etiam Ragabaldus filius Altasiane de nostro in beneficio præter Balgiaco; quicquid etiam Johannes habet præter Satiniaco; item quicquid Godbertus de nostro in beneficio habet et Ragambaldus frater suus Rothardus quoque et Arnulphus et Vulfardus itemque Ragambaldus et Leotboldus et Gunfridus præter quod de Senenciaco habet; quicquid etiam de Enimiana in Jurliaco et in Bellomonte et in Colonias conquisivi et quicquid in istis locis habemus totum ad integrum, exquisitum et inexquisitum, ad confugium supradictorum monachorum faciendum causa insequentium paganorum et ad stipendia eorum seu ad luminaria supradictorum sanctorum subministranda, benivolo et promptissimo animo concedimus concessumque in perpetuum esse volumus et de nostro jure et potestate in illorum jus et potestatem transfundimus ea vero ratione ut, quamdiu ego et cara conjunx mea Richeldis per misericordiam Dei advixerimus, sub usufructuario easdem res habeamus et de festivitate in festivitatem sancti Benedicti transsolvi faciamus denarios XII. Et non liceat nos aut vendere aut alienare aut in illum naufragium ponere sed inmeliorata omnia post obitum nostrum, sine ullius judicis assignatione, ad ipsum monasterium revertantur. Si quis vero, quod futurum non credimus, si nos ipsi aut aliquis de hæredibus nostris seu quælibet emissa vel extranea persona, contra hanc donationem venire aut infringere temptaverit hoc quod repetit non vindicet, sed insuper sociante fisco, ei cui litem intulerit, auri libras XX, argenti pondera C componat et sua ut dixi repetitio nullum effectum obtineat. Obsecro autem in Domino et propter Dominum atque detestor per beatam spem æternæ gloriæ omnes quotquot futuri sunt patres sive prælatos præfati cœnobii quatenus nulla occasione aut ingenio aut calliditate aut audacia interveniente præsumant aliquid ex rebus quas præfato loco sive monachis ibidem Deo militantibus ad refugium et stipendia subministranda tradimus, auferre vel transmutare, aut beneficia vassallis suis vel propinquis seu quibuslibet personis tribuere vel quolibet ut dixi ingenio naufragare sed liceat præfatis servis Dei ex eisdem rebus sibi necessaria præparare absque aliqua inquietudinis molestia. Quod si quis præsumptiose nominis Dei invocationem contemnens, nostram quoque humilem spernens precem, malitiose prædictas res invaserit atque violaverit, æternæ maledictioni subjaceat feriendus justissima Dei sententia in præsenti vita particeps Dathan et Abiron Judæ quoque proditoris et Caïphæ experiaturque principis apostolorum beati Petri pœnalem æternalemque maledictionem cum Anania et Saphira nisi illud emendatione citissima correxerit; et ut hæc donatio omni tempore firma et stabilis permaneat cum stipulatione subnixa, manu propria eam subter firmavimus. Ego Ecchardus dono Dei comes donatio a me facta [subcripsi]. Signum Otgarii. Signum Fulconis. Signum Teotboldi. Signum Teodulfi. Signum Arnoldi. Signum Salvuardi. Signum Odolrici. Signum Arulfi. Signum Ursmari. Data mense januario, anno primo imperii domni Karoli junioris. Gautbertus notarius scripsit.